b'\n_START_ARTICLE_\nSergei Ilju\xc5\xa1in\n_START_PARAGRAPH_\nSergei Vladimirovit\xc5\xa1 Ilju\xc5\xa1in (ven. \xd0\xa1\xd0\xb5\xd1\x80\xd0\xb3\xd0\xb5\xd0\xb9 \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80\xd0\xbe\xd0\xb2\xd0\xb8\xd1\x87 \xd0\x98\xd0\xbb\xd1\x8c\xd1\x8e\xd1\x88\xd0\xb8\xd0\xbd, 30. maaliskuuta (J: 18. maaliskuuta) 1894 Diljalevo \xe2\x80\x93 9. helmikuuta 1977 Moskova) oli  neuvostoliittolainen lentokonesuunnittelija._NEWLINE_Sergei Ilju\xc5\xa1in syntyi Keski-Ven\xc3\xa4j\xc3\xa4n maaseudulla k\xc3\xb6yh\xc3\xa4\xc3\xa4n perheeseen. Siksi Sergei joutui aloittamaan ty\xc3\xb6nteon jo lapsena. 16-vuotiaana h\xc3\xa4n joutui Pietarissa lentokent\xc3\xa4n puhdistus- ja korjausty\xc3\xb6h\xc3\xb6n. Siell\xc3\xa4 h\xc3\xa4n sai ensikosketuksen ilmailuun, lis\xc3\xa4ksi kent\xc3\xa4ll\xc3\xa4 j\xc3\xa4rjestettiin Ven\xc3\xa4j\xc3\xa4n ensimm\xc3\xa4inen ilmailuviikko-tapahtuma, jossa Sergei n\xc3\xa4ki Ven\xc3\xa4j\xc3\xa4n kuuluisimmat lent\xc3\xa4j\xc3\xa4t ja heid\xc3\xa4n koneensa.  _NEWLINE_Sergei ilmoittautui lentokouluun, joten h\xc3\xa4nen oma taloutensa oli ilmeisesti kohentunut. Kun bol\xc5\xa1evikkien vallankumoukselliset olivat ottaneet Ven\xc3\xa4j\xc3\xa4ll\xc3\xa4 vallan, Sergei Ilju\xc5\xa1in liittyi Puna-armeijaan ja taisteli sis\xc3\xa4llissodassa. Kerran h\xc3\xa4nen piti purkaa englantilainen sotasaaliskone ja vied\xc3\xa4 se Moskovaan. Sergei haaveili t\xc3\xa4ss\xc3\xa4 vaiheessa joskus itsekin suunnittelevansa lentokoneita. _NEWLINE_Sergei Ilju\xc5\xa1in p\xc3\xa4\xc3\xa4si opiskelemaan ilmavoimien akatemiaan ja valmistui noin 30-vuotiaana. T\xc3\xa4ll\xc3\xb6in h\xc3\xa4net komennettiin lentokoneiden valmistuksen tarkastajaksi, joka esti omien suunnitelmien teon. Pian toinen maailmansota muodostui todelliseksi uhkaksi ja Ilju\xc5\xa1in katsoi velvollisuudekseen alkaa itse suunnitella lentokoneita. H\xc3\xa4n l\xc3\xa4hetti esimiehilleen toistuvia pyynt\xc3\xb6j\xc3\xa4 saada siirto suunnitteluteht\xc3\xa4viin ja lopulta siihen my\xc3\xb6nnyttiin. H\xc3\xa4n sai suunnittelutoimiston johtajuuden._NEWLINE_Ilju\xc5\xa1inin ensimm\xc3\xa4inen lentokone oli pitk\xc3\xa4n kantaman pommikone, jonka prototyyppi sai kutsumanimen Moskva. Moskva saavutti matkalennon maailmanenn\xc3\xa4tyksen vuonna 1938 lennollaan Moskovasta Vladivostokiin. Seuraavana vuonna se lensi Atlantin yli Pohjois-Amerikkaan. Sodassa Ilju\xc5\xa1in Il-4 pommikone oli k\xc3\xa4yt\xc3\xb6ss\xc3\xa4 pitk\xc3\xa4n kantaman, muun muassa Berliinin, pommituksissa. _NEWLINE_T\xc3\xa4m\xc3\xa4n j\xc3\xa4lkeen Ilju\xc5\xa1in suunnitteli Ilju\xc5\xa1in Il-2 rynn\xc3\xa4kk\xc3\xb6koneen eli Sturmovikin. Puna-armeijassa se tunnettiin Lent\xc3\xa4v\xc3\xa4n\xc3\xa4 panssarivaununa ja saksalaiset kutsuivat sit\xc3\xa4 Mustaksi kuolemaksi. Kone oli voimakkaasti panssaroitu ja hankala tuhota IT-konekiv\xc3\xa4\xc3\xa4reill\xc3\xa4. Koneita valmistettiin yli 40\xc2\xa0000 kappaletta. _NEWLINE_Sodan loputtua Ilju\xc5\xa1in suunnitteli Il-12, Il-14 ja Il-18-matkustajakoneet. Vuonna 1962 Ilju\xc5\xa1in toi Aeroflotin k\xc3\xa4ytt\xc3\xb6\xc3\xb6n Il-62 matkustajakoneen, joka oli nelimoottorinen 200-paikkainen suihkukone mannertenv\xc3\xa4lisille et\xc3\xa4isyyksille. Esimerkiksi Douglas DC-8 tuli k\xc3\xa4ytt\xc3\xb6\xc3\xb6n vasta muutamaa vuotta my\xc3\xb6hemmin._NEWLINE_Sergei Ilju\xc5\xa1in voitti monia palkintoja, muun muassa Sosialistisen ty\xc3\xb6n sankari -mitalin.'